তিনি আরো উল্লেখ করেন সামগ্রিক অভিবাসন বিশেষত নারী অভিবাসন প্রক্রিয়া নিরাপদ করতে আন্তর্জাতিক সহযোগিতার প্রয়োজন। ‘টেকসই উন্নয়ন লক্ষ্যমাত্রা বাস্তবায়ন’ শীর্ষক আলোচনায় পররাষ্ট্রমন্ত্রী বলেন, লক্ষ্যসমূহ বাস্তবায়নে অর্থনৈতিক ও কারিগরী সহযোগিতা, সক্ষমতা অর্জন ও ঋণ মওকুফ প্রয়োজন। তিনি এ ক্ষেত্রে সরকারী, বেসরকারী, আভ্যন্তরীণ ও আন্তর্জাতিক সকল উৎস হতে অর্থায়ন এবং ওডিএ এর অঙ্গীকারসমূহ বাস্তবায়নের উপর গুরুত্ব আরোপ করেন। তিনি দৃঢ়ভাবে উল্লেখ করেন যে উদ্ভাবনী প্রক্রিয়া এবং সামগ্রিক অর্থায়ন এসডিজিএস বাস্তবায়নে গেম চেঞ্জার হিসেবে কাজ করতে পারে। স্বল্পোন্নত, ক্ষুদ্র দ্বীপরাষ্ট্র, স্থলবেষ্টিত এবং আফ্রিকান দেশসমূহের জন্য আন্তর্জাতিক অঙ্গীকারসমূহ বাস্তবায়নের ক্ষেত্রে কমনওয়েলথ্ কর্তৃক নিবিড় পর্যবেক্ষণ চালিয়ে যাওয়া উচিত বলে পররাষ্ট্রমন্ত্রী অভিমত ব্যক্ত করেন।